الوحده السياسيه الاولى فى مصر

الوحده السياسيه الاولى فى مصر هى اول اتحاد تاريخى بين الشمال و الجنوب فى مصر فى دوله واحده تحت حكم مركزى و اتحققت الوحده دى سنة 4241 قبل الميلاد لما اهل الشمال اخضعوا اقاليم الجنوب كلها و سيطروا عليها و اقاموا حكومه موحده عاصمتها هليوبوليس (عين شمس دلوقتى) و بكده تم انشاء اول دوله مركزيه فى التاريخ الانسانى.

 نشأة الاقاليم المستقله 
بعد ما نزل المصريين وادى النيل و اشتغلوا بالزراعه، بدأت تتكون القرى على ضفاف النهر، تعاون السكان فى زراعه الاراضى و تنظيم شؤون حياتهم. و مع مرور الوقت، اتطورت القرى لمدن اكبر بتضم الاسواق و المعابد و مراكز الصناعات، و ظهرت فى كل مدينه معبودات خاصه بيها، استمدها الناس من مظاهر الطبيعه زى الشمس و النيل و الحيوانات و الطيور.

و مع ازدهار العمران و تزايد السكان، القرى و المدن انضم لبعضها و كونت اقاليم مستقله اتعرفت باسم المقاطعات. و كان لكل اقليم حاكم و معبود خاص و جيش بيدافع عنه. وصل عدد الاقاليم حوالى 22 اقليم فى الجنوب و 20 اقليم فى الشمال.

 تحقيق الوحده السياسيه الاولى 
نتيجة لطموح المصريين القدماء فى انهاء الانقسام بين الاقاليم، ظهرت الدعوه لتوحيد البلاد تحت سلطه واحده قويه. اهل الشمال وصلوا اقاليم الجنوب لغاية ما اخضعوها كلها و سيطروا عليها و نجحوا فى اقامة اول حكومه مركزيه بتشمل البلاد كلها سنة 4241 قبل الميلاد.

بقت هليوبوليس (عين شمس دلوقتى) عاصمه للدوله الموحده و بكده اتحققت اول وحده سياسيه فى تاريخ مصر و العالم و اتعمل اول نظام حكم مركزى فى مصر القديمه.

 نهاية الوحده السياسيه الاولى 
فى اواخر عهد حكومه هليوبوليس، اتعرضت البلاد لحاله من الانقسام و الانشقاق، فرجعت الاقاليم تتقسم بين حكومتين واحده فى الشمال و التانيه فى الجنوب. و برغم كده فضل تأثير الوحده الاولى فى وجدان المصريين، و مهد الطريق عشان تتحقق الوحده القوميه الكبرى سنة 3200 ق.م على ايد الملك مينا مؤسس الدوله المصريه القديمه.
 مصادر 
تصنيف:مصر القديمه
تصنيف:مصر